晚霽效韋蘇州
作者：周紫芝
朝代：宋

paragraphs: 重霧翳曉日，相持決陰晴。
須臾忽戰勝，日杲中天明。
積雪壓竹腰，欲舉如垂旌。
冰凌既融液，意氣還峥嶸。
花木手新植，未可分死生。
庶幾僵仆根，可與微陽争。
况乃田畝間，春事亦漸營。
新綠染麰麥，餘甘歸竹萌。
飽食遂可料，聊助春山行。
一晴亦細可，繫我憂喜情。
我詩不浪作，有詩君勿輕。